สังคมข่าวหุ้น
*ตลาดหุ้นไทยแม้จะถูกนักลงทุนต่างชาติเทขายออกมาอย่างต่อเนื่อง กว่า 2 สัปดาห์ แต่ต้องรอดูวันที่ 10 ส.ค.นี้ ว่าเอ็มเอฟซีไอ หรือ MSCI จะประกาศเพิ่มน้ำหนักหุ้นไทย หรือนำเข้า-หุ้นออกกี่ตัว และตัวไหนบ้าง เผื่อต่างชาติจะหันหัวกลับมาบ้าง ส่วนงบไตรมาสที่ 2 ของบจ.งวดเข้ามาทุกที เหลืออีกไม่กี่วัน สัปดาห์หน้าก็จะจบแล้ว หลายตัวดีขึ้น แต่หลายตัวก็แย่ลง ภาพรวมยังพอไหว ขณะที่ภัทธีรา ดิลกรุ่งธีระภพ นายกสมาคมบริษัทหลักทรัพย์ เชื่อว่าต่างชาติจะกลับมาเร็วๆ นี้ เพราะหุ้นไทยหลายตัวถูกแสนถูก สิ้นปีคงได้เห็น 1,600 จุดแน่นอน
9 ส.ค. 2560

สังคมข่าวหุ้น : เกียรติก้อง ว่องไวยากร
*จับตาเอ็มเอฟซีไอ
*ตลาดหุ้นไทยแม้จะถูกนักลงทุนต่างชาติเทขายออกมาอย่างต่อเนื่อง กว่า 2 สัปดาห์ แต่ต้องรอดูวันที่ 10 ส.ค.นี้ ว่าเอ็มเอฟซีไอ หรือ MSCI จะประกาศเพิ่มน้ำหนักหุ้นไทย หรือนำเข้า-หุ้นออกกี่ตัว และตัวไหนบ้าง เผื่อต่างชาติจะหันหัวกลับมาบ้าง ส่วนงบไตรมาสที่ 2 ของบจ.งวดเข้ามาทุกที เหลืออีกไม่กี่วัน สัปดาห์หน้าก็จะจบแล้ว หลายตัวดีขึ้น แต่หลายตัวก็แย่ลง ภาพรวมยังพอไหว ขณะที่ภัทธีรา ดิลกรุ่งธีระภพ นายกสมาคมบริษัทหลักทรัพย์ เชื่อว่าต่างชาติจะกลับมาเร็วๆ นี้ เพราะหุ้นไทยหลายตัวถูกแสนถูก สิ้นปีคงได้เห็น 1,600 จุดแน่นอน
*หุ้นกลุ่มพลังงานรอการประชุมประเทศกลุ่มผู้ผลิตน้ำมัน หรือ โอเปค  8-9 ส.ค.นี้ คาดว่าจะมีการปรับลดกำลังผลิตลงอีก โดยเฉพาะซาอุฯ ซึ่งจะส่งผลให้ราคาน้ำมันดีดตัว กลุ่มปตท.รอรับอานิสงส์  แต่ก็ไม่ได้หมายความว่า ผู้บริหารปตท.อย่าง เทวินทร์ วงศ์วานิช CEO และเอ็มดี ปตท. จะไม่เตรียมอะไรไว้ ตอนนื้รอแค่ PTTOR เข้าตลาดฯ  ทำให้ปั๊มน้ำมันปตท.ไม่ใช่แค่ขายน้ำมันอย่างเดียว แต่เป็นที่พักรถพักคน หรือ Life Station เป็นที่รวมตัวของชุมชน (Community Mall) ขณะเดียวกันมีการติดตั้งที่ชาร์จรถไฟฟ้าแบบนี้อนาคตสดใสแน่นอน
*บุญทักษ์ หวังเจริญ ประธานเจ้าหน้าที่บริหาร TMB ยิ้มกริ่ม งานนี้แบงก์สบายตัวไปอีกหลายปี เงิน FWD กำลังจะขนเข้ามาอีกเพียบ ล่าสุดได้แต่งตั้งนางสาวเทียนทิพย์ นาราช เป็นประธานเจ้าหน้าที่บริหารลูกค้าเอสเอ็มอีคนใหม่ แทนนายไตรรงค์ บุตรากาศ ติดปีกเสริมเขี้ยวให้แบงก์ทหารไทย นักวิเคราะห์มองครึ่งปีหลังนี้คงได้เห็นงบแบบขั้นเทพแน่นอน
*TRC ฟื้นแล้ว ผลประกอบการล่าสุดงานงวดไตรมาส 2 โชว์กำไรสุทธิ 71.56 ล้านบาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 21  ล้านบาท ขณะที่ไตรมาสก่อนขาดทุน 40 ล้านบาท ผู้ก่อตั้ง “ทีอาร์ซี คอนสตรัคชั่น” สมัย ลี้สกุล ไม่ทำให้ผิดหวัง แต่ระยะหลังนี้ซุ่มเงียบ สงสัยจะมีงานใหญ่รออยู่ แต่ที่แน่นอนแล้วก็ต้องเป็นเหมืองโปแตช ที่ชัยภูมิ ที่รอกันมานาน
*พูดถึงหวยออนไลน์กันหนาหูขึ้นทุกวัน หลังจากธนวรรธน์ พลวิชัย บอร์ดสลากฯ ออกมาเปรยๆ ว่าจะทำประชาพิจารณ์เรื่องนี้ อนาคตของหวยไทยก็เริ่มฉายแววสดใส  รวมไปถึง LOXLEY  ในฐานะผู้รับสัมปทานหวยออนไลน์ ที่รอทำโครงการนี้มานานจะได้ฝันที่เป็นจริงเสียที
*ซุปเปอร์โฮลดิ้ง ของอภิศักดิ์ ตันติวรวงศ์ รมว.คลัง จำใจต้องตัดชื่อ KTB ออก  เพราะช่วงนี้บอกตามตรงเงินไม่มี หากโอนหุ้นมาต้องจ่ายเงินให้กองทุนฟื้นฟูฯ ไม่ใช่โอนมาฟรีๆ งานนี้เลยต้องอ้างว่าไม่ใช่รัฐวิสาหกิจ แต่ถ้าดูให้ดีถ้าโอนมาที่คลังตามแผนก็จะกลายเป็นรัฐวิสาหกิจ แต่ต้องแสดงความยินดีกับผู้ถือหุ้นที่ไม่ต้องเข้าไปถูกขังในกรงทองด้วย
*วันนี้หุ้นน้องใหม่ อิงเกรส อินดัสเตรียล (ไทยแลนด์) หรือ INGRS  ภายใต้การนำของ ดาโต๊ะ ราเมลี่ บิน มูซา รองประธานกรรมการ  จะเข้าเทรดเป็นวันแรก ราคาไอพีโอแค่ 1.33 บาท นับเป็นพิมพ์นิยมที่นักลงทุนชอบในกลุ่มหุ้นต่ำสิบ งานนี้มีลุ้นเหนือจองแบบไม่ยาก หลังจากแจ้งผลการดำเนินงานงวดไตรมาสที่ 1 บริษัทมีกำไรสุทธิ 25.34 ล้านบาท เมื่อเทียบกับช่วงเดียวกันปีก่อนที่มีกำไรสุทธิ 7.71 ล้านบาท หรือเพิ่มขึ้น 228.66% โน่น แล้วไตรมาสที่ 2 ก็เชื่อว่าจะไม่แพ้ไตรมาสที่ 1 ใครที่จองไว้เตรียมรับทรัพย์ไว้เลย หรือจะถือไว้เป็นการลงทุนระยะยาวก็ไม่ผิดอะไร
*ปิดท้ายด้วยหุ้นร้อนประจำวัน 8 ส.ค. 2560 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) ได้แก่  บริษัท เออาร์ไอพี จำกัด (มหาชน) หรือ ARIP ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่  09 ส.ค.-29 ส.ค. 2560